Predkladacia správa

32. zasadnutie Konferencie Organizácie Spojených národov pre výživu a poľnohospodárstvo (ďalej v texte FAO) sa uskutoční v Ríme, v Talianskej republike v termíne 29. novembra – 10. decembra 2003. 
	Účasť delegácie Slovenskej republiky (ďalej v texte SR) na tomto hlavnom medzinárodnom podujatí v Programe práce a rozpočtu generálneho riaditeľa FAO na roky 2002-2003 sa realizuje podľa pozvánky generálneho riaditeľa FAO Jacquesa Dioufa (G/CC-701 z 28. augusta 2003), podľa dokumentov schválených a odporúčaných 124. Radou FAO (C/2003/12 a C/2003/12 – Sup. I – doplnok 1) a následných podkladov, ktoré doplňujú organizovanie diskusií okolo okrúhlych stolov a ďalších sprievodných podujatí (zo septembra – októbra 2003). O záveroch a odporúčaniach 124. Rady FAO v súvislosti s prípravou 
32. Konferencie FAO boli informované dotknuté rezorty ako aj medzirezortný sekretariát Výboru pre spoluprácu SR s FAO. 
Delegácia SR sa zúčastňuje 32. zasadnutia Konferencie FAO z pozície plnenia záväzkov členského štátu FAO a hodnotenia vzájomnej dvojročnej spolupráce SR s FAO. 
Konferencia bude prebiehať v piatich oficiálnych jazykoch FAO v anglickom, arabskom, čínskom, francúzskom a španielskom jazyku. 
Na 32. zasadnutí Konferencie FAO budú delegáti diskutovať v rámci plenárneho zasadnutia a pracovať v dvoch komisiách. 
Plenárne zasadnutie bude orientované na procedurálne a ústavné otázky s hlavným dôrazom na vystúpenie vedúcich delegácií členských krajín FAO (185 členských krajín FAO), asociovaného člena Európskeho spoločenstva a ďalších medzinárodných vládnych organizácií a mimovládnych medzinárodných organizácií, pozorovateľov. Podľa súhlasu a odporúčania členských krajín FAO (vyjadrený na spoločnom zasadnutí Finančného a Programového výboru a na 124. Rade FAO) uvedené vystúpenia vedúcich delegácií budú orientované na stav výživy a poľnohospodárstva v nadväznosti na mandát, spoluprácu a zámery FAO. Úloha dvoch zriadených pracovných skupín 32. Konferencie FAO bude zameraná na diskusiu a preskúmanie podstatných bodov programu. 

Prvá komisia zameriava svoju činnosť na diskusiu a doplnenie nasledovných tematických okruhov programu: 
-	pokračovanie Svetového potravinového summitu a cieľov Miléniovej deklarácie v nadväznosti na iniciatívy FAO v boji proti hladu a podvýžive
-	analýzu a návrhy OSN/FAO Svetového potravinového programu a konkrétne príklady rozvojovej najmä potravinovej pomoci 
-	príprava celosvetových predpisov a pokroku v ich implementácii (vo výžive, rybárstve) v nadväznosti na Akčný plán Svetového potravinového summitu (Rím, 1996) a hodnotiaceho summitu po piatich rokoch (Rím, jún 2002)
-	Medzinárodný rok ryže v roku 2004 

Druhá komisia prediskutuje, pripraví doplňujúce návrhy, opatrenia, odporúčania do záverečnej správy 32. Konferencie FAO v týchto bodoch programu konferencie: 
-	Správa o realizácii programu v rokoch 2000-2001
-	Hodnotiaca správa pre Program v roku 2003
-	Program práce a rozpočtu na roky 2004-2005 (návrh rezolúcie)

Podľa konferenčného dokumentu C 2003/12 – Sup.1 sa organizujú diskusie pri okrúhlom stole vedúcich delegácií a ďalších členov delegácií na témy: 
1. téma – Úloha vody a infraštruktúry pri zabezpečení udržateľnej potravinovej bezpečnosti 
2. téma – Dosah negociácií WTO vyplývajúcich z Ministerskej konferencie v Cancúne (september 2003) na svetovú potravinovú bezpečnosť
3. téma – Dimenzie bezpečnosti potravín v potravinovej bezpečnosti (dostatočnosti)
Slovenská republika bola navrhnutá na zaradenie do diskusie v rámci tretej témy. 

Za závažný bod programu 32. Konferencie FAO sa považuje prerokovanie budúcej dvojročnej spolupráce a dosiahnutie zhody medzi členskými krajinami v Programe práce a rozpočtu FAO na roky 2004-2005, ku ktorému bude pripravovaná na prijatie samostatná rezolúcia. 
Ďalej konferencia prerokuje administratívne, legislatívne a ústavné záležitosti, schválenie auditov FAO. 
	Za ďalšiu významnú udalosť v práci konferencie možno považovať voľbu nezávislého predsedu Rady FAO, nových členov Rady FAO a prijatie nových členských krajín do organizácie (podľa Všeobecných pravidiel FAO o aplikácii členstva k 31. októbru 2003 požiadali o členstvo Spolkové štáty Mikronézie, Východný Timor a Tuvalu). 
	Podľa oznámenia FAO G/CF 43(a) z 12. septembra 2003 a konferenčného dokumentu C 2003/9 zo septembra 2003 je jediný kandidát na post nezávislého predsedu Rady FAO pán Azíz Mekouar (Marocké kráľovstvo), predchádzajúci predseda Rady FAO v rokoch 2002-2003. 
	V rámci konferencie budú prerokované aj ďalšie strategické a informačné materiály, ktoré súvisia s medzinárodným partnerstvom FAO, zamerané na odporúčania v Strednodobom pláne FAO na roky 2002-2007 a vyhľad do roku 2009, stav zmluvnej základne, príspevkov a ďalšie. 
	Smernica na postup delegácie SR na 32. zasadnutí Konferencie FAO naznačuje základné stanoviská, postoje a ciele, ktoré bude delegácia SR sledovať a zaujímať v priebehu rokovania konferencie. 
	Navrhuje sa, aby vedúcim delegácie Slovenskej republiky bol pán minister pôdohospodárstva SR Zsolt Simon a zúčastnil sa časti plenárneho zasadnutia (v rozsahu 2-3 dní) a predniesol prejav v zastúpení Slovenskej republiky. Predpokladá sa, že sa uskutočnia aj bilaterálne rokovania na úrovni ministra pôdohospodárstva SR a výmena názorov v oblasti agrárnej politiky a v rámci situácie vo výžive a poľnohospodárstve vo svete. Zloženie delegácie SR v priloženom návrhu zodpovedá požiadavkám určených pre členské krajiny FAO – dokument konferencie C 2003/12 a požadovanej potrebnosti efektívnej účasti na práci komisií a na plenárnom zasadnutí. 
O záveroch, priebehu a výsledkoch konferencie a ich realizácii v národných podmienkach bude na rokovanie vlády SR predložená Informácia o priebehu a výsledkoch konferencie. 

Predkladaný materiál nemá finančný (nad rámec ŠR), ekonomický, environmentálny vplyv ani vplyv na zamestnanosť. 

Príprava návrhu účasti bola predmetom medzirezortných konzultácií v rámci Výboru pre spoluprácu SR s FAO. Náklady na účasť v delegácii SR budú hradené z kapitoly rozpočtu jednotlivých participujúcich ministerstiev. Pripomienky z medzirezortného pripomienkového konania sú akceptované.